PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH/3/1/043	Bratislava 24. septembra 2009 

	Protimonopolný úrad Slovenskej republiky, odbor koncentrácií v správnom konaní číslo 0021/OK/2009 začatom dňa 07. 08. 2009 na základe oznámenia koncentrácie podľa § 10 ods. 10 zákona podnikateľom International Business Machines Corporation so sídlom New Orchard Road, Armonk, New York 10504, Spojené štáty americké, zastúpeným JUDr. Naďou Spustovou, advokátkou Ružicka Csekes, s.r.o. so sídlom na Kapitulská 15, 811 01 Bratislava, vo veci koncentrácie podnikateľov International Business Machines Corporation so sídlom New Orchard Road, Armonk, New York 10504, Spojené štáty americké a SPSS Inc. so sídlom 233 South Wacker Drive, Chicago, Illinois 60606, Spojené štáty americké 

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou  spočívajúcou v získaní priamej výlučnej kontroly, podnikateľa International Business Machines Corporation so sídlom New Orchard Road, Armonk, New York 10504, Spojené štáty americké nad podnikom podnikateľa SPSS Inc. so sídlom 233 South Wacker Drive, Chicago, Illinois 60606, Spojené štáty americké, na základe Zmluvy a plánu zlúčenia uzatvorenej medzi spoločnosťami International Business Machines Corporation, Pipestone Acquisition Corp. a SPSS Inc.             dňa 27. 07.  2009.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 07. 08. 2009 doručené listom zaevidovaným pod číslom 2933/2009 oznámenie koncentrácie, v ktorom spoločnosť  International Business Machines Corporation so sídlom New Orchard Road, Armonk, New York 10504, Spojené štáty americké (ďalej len „IBM“), zastúpená JUDr. Naďou Spustovou, advokátkou advokátskej kancelárie Ružicka Csekes, s.r.o. so sídlom na Kapitulská 15, 811 01 Bratislava (ďalej len „právna zástupkyňa“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly spoločnosti IBM nad podnikom spoločnosti SPSS Inc. so sídlom 233 South Wacker Drive, Chicago, Illinois 60606, Spojené štáty americké  (ďalej len „SPSS“), na základe Zmluvy a plánu zlúčenia uzavretej dňa    27. 07. 2009 medzi spoločnosťami IBM, Pipestone Acquisition Corp. (účelovo založená spoločnosť) a SPSS (ďalej len „Zmluva“).

  	Na základe predmetného oznámenia začalo dňa 07. 08. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie spoločností IBM a SPSS. Predmetné oznámenie koncentrácie bolo doplnené listom zaevidovaným na úrade dňa 11. 08. 2009 pod č. 2953/2009. O začatí správneho konania úrad prostredníctvom právnej zástupkyne informoval oznamovateľa koncentrácie listom číslo 3014/PMÚ SR/2009 zo dňa 18. 08. 2009.

Nakoľko oznámenie koncentrácie ani po jeho doplnení vyššie uvedeným listom neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 18. 08. 2009 prostredníctvom právnej zástupkyne vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod č.3201/2009 dňa 31. 08. 2009, na základe čoho podľa § 11 zákona začala dňa 02. 09. 2009 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnej zástupkyni účastníka správneho konania oznámená listom č. 3281/PMÚ SR/2009 zo dňa 09. 09. 2009.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol prevedený na účet Protimonopolného úradu Slovenskej republiky dňa 20. 08. 2009. 

	V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1 Spoločnosť IBM

	je spoločnosťou s verejne obchodovateľnými akciami založená podľa práva štátu New York, Spojené štáty americké, ktorej akcie sú kótované na burze cenných papierov New York Stock Exchange ako aj na iných burzách cenných papierov v USA a iných štátov sveta. Akcie spoločnosti IBM vlastní veľké množstvo akcionárov, pričom podiel žiadneho z nich neprevyšuje 5 %, a teda žiadny z nich nevykonáva rozhodujúci vplyv v spoločnosti, či už samostatne alebo kolektívne.

Spoločnosti patriace do skupiny IBM sú spoločnosti s celosvetovou pôsobnosťou v oblasti vývoja, výroby, predaja a poskytovania širokej škály riešení v oblasti informačných technológií (ďalej len „IT“) zahŕňajúcich softvér, počítačové systémy (servery, úložné zariadenia, softvér) a služby (obchodné poradenstvo a služby v oblasti IT infraštruktúry). Medzi rôzne činnosti vykonávané spoločnosťou IBM patrí aj vývoj a predaj systémovej infraštruktúry, softvérového riešenia sčasti zameraného na správu IT systémov a aplikácií. 

Spoločnosť IBM je nadnárodnou spoločnosťou, ktorá vykonáva kontrolu nad viac než 500 spoločnosťami v 174 krajinách sveta, ktoré majú formu dcérskych spoločností, organizačných zložiek alebo holdingov. Na území Slovenskej republiky kontroluje tieto spoločnosti:

▪ IBM Slovensko, spol. s r.o., Polus Millenium Tower, Vajnorská 100/A, 832 86 Bratislava 3, IČO: 31 337 147 (ďalej len „IBM Slovensko“), nad ktorou IBM vykonáva kontrolu nasledujúcim spôsobom: IBM je 100 % vlastníkom spoločnosti IBM Word Trade Corporation, ktorá je 100 % vlastníkom spoločnosti IBM Holding B.V., ktorá je 100 % vlastníkom spoločnosti IBM Global Holding B.V., ktorá je 100 % vlastníkom spoločnosti IBM Central Holding B.V. pričom IBM Central Holding B.V. vlastní 89,35 % spoločnosti IBM Deutschland a zvyšných 10,65 % vlastní spoločnosť IBM Word Trade Corporation, kde ďalej spoločnosť IBM Deutschland vlastní 100 % spoločnosti IBM Switzerland, ktorá vlastní 100% spoločnosti IBM Central and Eastern Europe B.V., ktorá je jediným spoločníkom spoločnosti IBM Slovensko, spol.s.r.o. 
  
Obchodný profil spoločnosti IBM Slovensko je porovnateľný s obchodným profilom a aktivitami IBM celosvetovo.

▪ IBM International Services Centre s.r.o., Polus Millenium Tower, Vajnorská 100/A, 832 86 Bratislava, IČO: 35 852 631 (ďalej len „IBM ISC“), ktorej spoločníkmi sú IBM Slovensko s 90 % - ným podielom na základnom imaní a IBM Eastern Europe Holdings B.V. s 10 % - ným podielom na základnom imaní.

▪ Ascential Software, spol.s.r.o., Rajská 15, 811 08 Bratislava, IČO: 31 398 332 (ďalej len „Ascential Software“), tretia spoločnosť patriaca do skupiny IBM pôsobiaca na Slovensku, je od roku 2001 v likvidácii a nevykonáva žiadnu podnikateľskú činnosť v súčasnosti. 

Na základe uvedeného úrad dospel k záveru, že spoločnosť IBM je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť SPSS

 je spoločnosťou s verejne obchodovateľnými akciami riadiaca sa Všeobecným obchodným právom štátu Delaware (General Corporation Law of the State Delaware, ďalej len „DGCL“), ktorej akcie sú kótované na burze cenných papierov NASDAQ Stock Exchange. 

Cieľom spoločnosti SPSS podľa zakladateľskej listiny je zaoberať sa akoukoľvek zákonnou činnosťou alebo podnikať také úkony, ktoré vyplývajú z DGCL. Hlavnou činnosťou spoločnosti SPSS je vývoj a distribúcia prognostických analytických softvérov a riešení. V rámci svojich aktivít sa špecializuje na štyri produktové rady: Statistics, Modeling, Deployment a Data Collection. 

•	Statistics – riešenie umožňujúce pokročilé štatistické zisťovania a analýzy určené pre výskumné analýzy zákazníkov podieľajúcich sa na štatistickom výskume v rámci podnikateľských subjektov, orgánov verejnej správy, ako aj akademických inštitúcií.  

•	Modeling – riešenie slúžiace na vyhľadávanie a porovnávanie dát a iných procesov, na ktoré nadväzujú prídavné modely slúžiace na textové vyhľadávanie  a prognostické sieťové analýzy. 

•	Deployment – riešenie umožňujúce integráciu analytických výsledkov do procesov v rámci jednotlivých firiem v záujme zlepšenia kvality týchto procesov a efektívneho umiestnenia výstupov smerom k rozhodovacím orgánom. Produkty zahŕňajú ShowCase reporting a OLAP (online analytical processing) nástroje.

•	Data Collection- poskytuje nástroje na pokročilé zisťovanie a výskum trhu pre organizácie zameriavajúce sa na sofistikovaný výskum trhu, zisťovanie verejnej mienky a preferencií, zostavovanie a spracovanie dotazníkov, zisťovanie modelov správania bez ohľadu na geografické, jazykové a komunikačné kanály. Produkty umožňujú zákazníkom navrhnúť, zostaviť a doručiť dotazníky v rôznej podobe. 

Na Slovensku spoločnosť SPSS nekontroluje žiadny podnikateľský subjekt. Spoločnosť SPSS pokrýva slovenský trh prostredníctvom spoločnosti SPSS CR, ktorá je nezávislým distribútorom produktov výrobcu. Slovenský trh predstavuje len malú časť celkového trhu spoločnosti SPSS o čom svedčí aj zanedbateľný obrat realizovaný na Slovensku, ktorý je súčasťou spisového materiálu označený ako obchodné tajomstvo.

	Na základe uvedeného úrad dospel k záveru, že spoločnosť SPSS je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	
Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a) vlastníckych práv alebo iných práv k podniku alebo k jeho časti, 
b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Celá transakcia, ako sa uvádza v oznámení koncentrácie, spočíva v účelovom založení 100 % dcérskej spoločnosti Pipestone Acquisition Corp. so sídlom Corporate Trust Center, 1209 Orange Street, County of New Castle, Wilmington, Delaware 19801, Spojené štáty americké (ďalej len „účelová spoločnosť“) spoločnosťou IBM, ktorá sa v zmysle Zmluvy zlúči so spoločnosťou SPSS, pričom účelová spoločnosť zanikne a spoločnosť SPSS ako 100 % dcérska spoločnosť IBM sa stane nástupníckou spoločnosťou. 

 Napriek tomu, že predmetná transakcia bola po formálnej stránke realizovaná čiastočne ako zlúčenie dvoch samostatných podnikateľov podľa § 9 ods. 1 písm. a) zákona, jej konečným výsledkom je získanie priamej výlučnej kontroly podnikateľa IBM nad podnikom podnikateľa SPSS. V danom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona, pričom k naplneniu skutkovej podstaty koncentrácie došlo uzatvorením Zmluvy.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ IBM.

Ak koncentráciou podnikateľ získava výlučnú kontrolu nad podnikom iného  podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu získava a na strane nadobúdaného subjektu, účastníkom koncentrácie je podnikateľ, nad ktorým sa kontrola získava.

Účastníkmi posudzovanej koncentrácie sú teda podnikatelia IBM, ako podnikateľ, ktorý získa kontrolu nad podnikom podnikateľa SPSS, ako aj podnikateľ SPSS, nad ktorým je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk)  za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastník konania označil výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

5. Relevantné trhy 

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie v rámci Slovenskej republiky.

Účastník konania IBM pri vymedzení relevantných trhov v oznámení koncentrácie vychádzal z činností vykonávaných účastníkmi koncentrácie a analýz popredného inštitútu International Data Corporation („IDC“), zameriavajúceho sa na prieskumy trhu informačných technológií („IT“).  Analýzy inštitútu IDC, ktoré využíva Európska komisia pri riešení rôznych IT prípadov, poskytuje komplexné údaje aj o predajnosti na softvérových trhoch, na ktorých pôsobí aj spoločnosť SPSS. 

Podľa analýz IDC sú podnikateľ SPSS a podnikateľ IBM spoločne  aktívni v kategóriách Vývoj a použitie aplikácií a Aplikácie. V rámci kategórie  Vývoj a použitie aplikácií  je spoločnosť IBM a spoločnosť SPSS aktívna v segmente Softvér pre prístup k dátam, analýzu a dodávky, konkrétne v subsegmentoch Vstupy koncových používateľov, reporting a analýza a Softvér pre pokročilú analýzu. 

V rámci kategórie Aplikácie sú podnikatelia IBM a SPSS spoločne aktívni v segmente Aplikácie pre riadenie vzťahov so zákazníkmi v subsegmente Marketing. 

Podrobný prehľad členenia softvérovej taxonómie podľa IDC sa nachádza v  Tabuľke č.1 a v Tabuľke č.2.

Tabuľka č.1

Vývoj a použitie aplikácií	
Softvér pre riadenie informácií a dát	Softvér pre vývoj aplikácií	Nástroje pre riadenie kvality a životnosti	Middleware pre aplikačný server	Middleware pre integráciu a automatizáciu procesov	Ostatný vývoj a vývojové nástroje	Softvér pre prístup k dátam, analýzu a dodávky	
Systémy pre riadenie relačných databáz	Vývojové jazyky, prostredie a nástroje	Automatizovaný softvér riadenia kvality	Platforma pre aplikačný server softvér	Business-to-business middleware	Ostatný vývojový softvér	Vstupy koncových používateľov, reporting a analýza	
Systémy pre riadenie nerelačných databáz	Komponenty výstavby softvéru	Riadenie softvérovej konfigurácie	Monitorovacie nástroje, spracovanie aplikácií	Middleware pre podnikový servise bus a konektivitu		Softvér pre pokročilú analýzu	
Nástroje pre riadenie a vývoj databáz	Systémy pre riadenie obchodných pravidiel		Server middleware pre ostatné aplikácie	Udalosťami riadený middleware		Riadenie priestorových informácií	
Softvér pre integráciu dát a prístup k nim	Modelom riadený vývojový softvér			Middleware pre automatizáciu procesov			
	Návrh webstránok a nástroje na vývoj			Ostatný middleware pre integráciu a automatizáciu procesov			
Zdroj: Softvérová taxonómia IDC 2009, oznámenie koncentrácie

Nakoľko uvedené zadefinovanie relevantných trhov vychádzalo zo segmentácie trhu IT podľa verejne známeho výskumného centra IDC, využívanej aj Európskou komisiou pri svojej rozhodovacej činnosti, úrad sa s týmto zadefinovaním relevantných trhov z tovarového hľadiska pri posudzovaní predmetnej koncentrácie stotožnil a vymedzil ako relevantné trhy:

•	Relevantný trh Softvér EQRA (Vstupy koncových používateľov, reporting a analýzy) 
•	Relevantný trh Softvér AAS (Softvér pre pokročilú analýzu)
•	Relavantný trh Marketing

Súčasne sa však vzhľadom na skutočnosť, že v ostatných segmentoch kategórie Vývoj a použitie aplikácií a kategórie Aplikácie sa aktivity účastníkov koncentrácie neprekrývajú, úrad sa týmito relevantnými trhmi v rozhodnutí podrobnejšie nezaoberal.

Tabuľka č.2

Aplikácie	
Aplikácie pre spotrebiteľov	Aplikácie určené na spoluprácu	Aplikácie na manažment obsahu	Aplikácie pre riadenie podnikových zdrojov	Aplikácie pre riadenie siete dodávok	Aplikácie pre prevádzku a výrobu	Inžinierske 
aplikácie	Aplikácie pre riadenie vzťahov so zákazníkmi	
Spotrebiteľský softvér	Integrované prostredie na spoluprácu	Riadenie obsahu	Aplikácie pre účtovníctvo	Logistika	Riadenie servisných prevádzok	Mechanický dizajn za pomoci počítača	Predaj	
	Aplikácie pre posielanie správ	Soft. Pre publikáciu a vývoj autorského softvéru	Riadenie ľudských zdrojov	Plánovanie výroby	Výroba	Mechanické inžinierske činnosti za pomoci počítača	Marketing	
	Aplikácie pre tímovú spoluprácu	Vyhľadávanie	Mzdová učtáreň	Riadenie zásob	Ostatný back office	Mechanická výroba za pomoci počítača	Zákaznícky servis	
	Konferenčné aplikácie	Podnikové portály	Obstarávanie			Kolaboratívne riadenie produktových dát	Kontaktné centrum	
	Ostatné kolaboratívne aplikácie		Riadenie objednávok					
			Aplikácie pre riadenie hospodárskych výsledkov a stratégie					
			Riadenie projektov a portfólia					
			Riadenie podnikových zdrojov					
Zdroj: Softvérová taxonómia IDC 2009, oznámenie koncentrácie

Úrad sa stotožnil s názorom účastníka konania pokiaľ sa jedná o priestorové vymedzenie  vo vzťahu k predmetným tovarovým relevantným trhom, ktoré tento vymedzil ako celosvetové, pričom toto vymedzenie odôvodnil nasledovne: 

-	  Všetci vedúci dodávatelia softvéru vo vyššie uvedených kategóriách, ako napríklad SAP, SAS, Oracle, TIBCO, KXEN, MicroStrategy, Information Builders, Omniture, Digital River a Unica Corp. svoje výrobky predávajú a distribuujú globálne.

- Zákazníci nakupujúci hore uvedený softvér majú globálne podobné až rovnaké požiadavky a preferencie vzhľadom na vývoj produktu. Väčšina zákazníkov sú nadnárodné korporácie pôsobiace vo viacerých krajinách, pričom softvérové požiadavky pre celú spoločnosť prípadne príslušné dcérske spoločnosti určujú centralizované lokality. Produktové konfigurácie sú rovnaké pre väčšinu krajín a produkty sú zároveň často zákazníkom celosvetovo dodávané bez toho, aby boli špeciálne prispôsobené pre jednotlivé krajiny (s výnimkou používateľskej príručky, ktorá je dostupná v preklade do príslušného jazyka). Zákazníci v rôznych geografických regiónoch za hore uvedený softvér platia porovnateľné ceny.

- Náklady na prepravu sú vzhľadom na cenu produktu zanedbateľné, čo ich umožňuje predávať celosvetovo (softvér tohto typu sa zvyčajne dodáva na CD nosičoch prípadne prostredníctvom e-mailu alebo ho možno stiahnuť z internetu).

- V oblasti obchodu neexistujú žiadne významné opatrenia vrátane netarifných opatrení. Zákazníci môžu tento typ softvéru bez problémov získať z rôznych zdrojov.

Úrad súčasne pri vymedzení predmetných relevantných trhov z priestorového hľadiska bral do úvahy aj skutočnosť, že posudzovaná koncentrácia nebude mať žiadny podstatnejší negatívny dopad na hospodársku súťaž v Slovenskej republike ako aj skutočnosť, že slovenský trh IT z pohľadu geografickej pôsobnosti účastníkov koncentrácie a ich významných konkurentov je príliš malý, čo je tiež jedným z hlavných dôvodov, prečo nie sú k dispozícii žiadne relevantné štatistické informácie o daných segmentoch trhu IT pre Slovensko. 

Analýzou predložených podkladov a informácií úrad zistil na jednotlivých vyššie zadefinovaných relevantných trhoch nasledovný stav, resp. postavenie účastníkov posudzovanej koncentrácie a ich konkurentov z pohľadu trhových podielov, ktoré títo na v roku 2008 na nich dosiahli:

5.1 Relevantný trh softvéru EQRA (Vstupy koncových používateľov, reporting a analýzy)

Softvér EQRA zahŕňa ad hoc výstupy a multidimenzionálne analytické nástroje, ako aj nástroje ovládacích panelov a produktové výkazníctvo. Nástroje na spracovanie vstupov a reporting sú špeciálne navrhnuté tak, aby podporovali ad hoc prístup k dátam a tvorenie reportov zo strany IT alebo obchodných používateľov. Tento softvér nezahŕňa v sebe ostatné vývojové aplikácie, ktoré by mohli byť použité na tvorenie reportov, ale nie sú konkrétne navrhnuté na tento účel. Medzi nástroje multidimenzionálnej analýzy patria servery pre online analytické spracovanie (OLAP) a analytické nástroje na strane klienta, ktoré poskytujú prostredie pre správu dát, ktoré sa používa pre modelovanie business problémov a na analýzu obchodných dát. Na tomto relevantnom trhu je prítomnosť SPSS minimálna a je zastúpená produktovou radou „Deployment“. IBM sa takmer výhradne podieľa na tomto relevantnom trhu prostredníctvom Business Inteligence nástrojov, ktoré tvoria súčasť portfólia spoločnosti Cognos, Inc., ktorú IBM nadobudlo v roku 2008.

Tabuľka č.3
		
EQRA Celosvetovo	
	2006	2007	2008	
Spoločnosť	% podiel	% podiel	% podiel	
SAP	26,75	26,47	28,41	
IBM	14,69	14,41	13,79	
Oracle	9,82	10,39	11,35	
SAS	6,55	6,89	6,66	
MicroStrategy	5,50	5,21	5,04	
Information Builders, Inc.	4,01	3,53	3,18	
Actuate Corp.	2,18	2,18	1,89	
Qlik Tech	0,86	1,38	1,86	
Panorama Software	0,83	1,13	1,11	
TIBCO	0,76	0,74	0,92	
Microsoft	0,61	0,63	0,60	
Fujitsu	0,60	0,55	0,59	
Arcplan	0,58	0,57	0,56	
Open Text	0,61	0,52	0,45	
Lawson Software	0,62	0,37	0,42	
CA	0,64	0,67	0,35	
SPSS	0,53	0,42	0,35	
Ostatní	23,86	23,94	22,46	
Spolu celkom	100	100	100	
Zdroj: IDC, oznámenie koncentrácie

Ako možno vidieť z uvedenej tabuľky č. 3, trhový podiel účastníka koncentrácie IBM na predmetnom relevantnom trhu je 13,79 % v roku 2008. Zastúpenie druhého účastníka koncentrácie SPSS na tomto relevantnom trhu je minimálne, že po koncentrácii prakticky nedôjde k zvýšeniu trhového podielu spoločnosti IBM. Lídrom na tomto relevantnom trhu s trhovým podielom 28,41 %  bude naďalej SAP. Na danom relevantnom trhu súčasne pôsobí viacero ďalších menej významných spoločností. Celkový trhový podiel 10 najväčších spoločností pôsobiacich v tomto segmente trhu IT vyše 74 % a zvyšných 26 % je rozdrobených medzi veľký počet menších hráčov, čo svedčí o značnej konsolidácii tohto trhu v posledných rokoch. Najväčšia bola zaznamenaná v roku 2007, kedy Oracle získal Hyperion, SAP získal OutlookSoft a Business Objects, Cognos získal Applix tesne predtým ako ho v roku 2008 získalo IBM. Podstatou konsolidácie tohto trhu je skutočnosť, že poskytovatelia softvérových riešení získavajú softvérových špecialistov, pričom dochádza k vytváraniu komplexných produktových radov poskytovaných  odberateľom, prepracovanosti systémov a rozšíreniu produktových portfólií jednotlivých spoločností.  

5.2 Relevantný trh softvéru AAS (Softvér pre pokročilú analýzu)

Softvér pre pokročilú analýzu zahŕňa data mining a štatistický softvér (predtým technická analýza dát). Využíva rôzne technológie ako neutrálne siete, pravidlová indukcia a clustering, ktoré slúžia nato, aby odhaľovali vzťahy medzi dátami. V rámci tohto relevantného trhu definujeme aj technický, hospodársky a iný softvér špecifický pre matematické oblasti, ktoré poskytuje testy na analýzu dát. Obsahuje aj špecializovanú formu štatistického softvéru, ktorý sa zameriava na funkčné oblasti ako napr. priemyselný dizajn experimentov, klinické testy, overovacie analýzy dáta vysokoobjemové a real-time štatistické analýzy. SPSS je zastúpená na tomto relevantnom trhu svojimi produktovými radami „Statistics“ a „Modeling“. Objem aktivít IBM je zanedbateľný. 

Tabuľka č.4

AAS Celosvetovo	
	2006	2007	2008	
Spoločnosť	% podiel	% podiel	% podiel	
SAS	33,50	33,51	34,37	
SPSS	15,27	15,61	14,76	
TIBCO	1,52	1,18	1,46	
Fair Isaac	0,65	1,01	1,24	
KXEN	0,73	0,89	1,11	
Unica Corp.	0,62	0,66	0,68	
Oracle	0,76	0,70	0,64	
Portrait Soft.	0,36	0,48	0,46	
Fujitsu	0,52	0,46	0,47	
Hitachi	0,69	0,44	0,45	
ANGOSS Soft.Int.	0,43	0,42	0,39	
Visual Numerics	0,53	0,53	0,43	
IBM	0,51	0,40	0,36	
Ostatní	43,91	43,70	43,18	
Spolu celkom	100	100	100	
Zdroj: IDC, oznámenie koncentrácie

Z vyššie uvedenej tabuľky č. 4 je zrejmé, že účastník koncentrácie SPSS má s trhovým podielom 14,76 % v roku 2008 na relevantnom trhu softvéru pre pokročilú analýzu, jedno z vedúcich postavení na tomto relevantnom trhu. Zastúpenie druhého účastníka koncentrácie IBM je na tomto trhu zanedbateľné. V dôsledku koncentrácie dôjde k zvýšeniu trhového podielu IBM na predmetnom relevantnom trhu na vyše 15%. K najväčším konkurentom účastníkov koncentrácie na danom relevantnom trhu patrí SAS s vedúcim trhovým podielom 34,37 % v roku 2008. 
Koncentráciou by spoločnosť IBM o vyše 14 % predstihla svojich konkurentov, avšak naďalej by, čo do výšky trhového podielu, zaostával za vedúcim hráčom SAS, pôsobiacom na tomto relevantnom trhu. 

Okrem týchto už uvedených spoločností na relevantnom trhu softvéru pre pokročilú analýzu pôsobí väčší počet ďalších menej významných spoločností, ktorých celkový trhový podiel predstavuje 43,18 % v roku 2008.

5.3 Relevantný trh Marketing

V rámci relevantného trhu Marketing sú zahrnuté všetky softvérové aplikácie, ktoré automatizujú širokú škálu individuálnych a kolaboratívnych činností spojených s rôznymi dimenziami marketingového procesu. Medzi tieto dimenzie patrí okrem iného riadenia aj umiestňovanie reklám, plánovanie a riadenie kampaní, elektronický katalóg, riadenie podujatí, kontraktačných výstav, riadenie vzťahov s médiami a analytikmi, prieskumy medzi zákazníkmi a webová reklama.

Tabuľka č. 5
	
Marketing - Celosvetovo	
	2006	2007	2008	
Spoločnosť	% podiel	% podiel	% podiel	
SAP	10,87	10,73	10,44	
SAS	9,80	9,94	9,62	
Omniture	5,31	7,23	8,49	
Oracle	4,66	4,51	4,66	
Digital River Inc.	3,98	3,95	3,91	
Unica Corp.	2,88	3,07	3,21	
Reynolds&Reynolds	3,91	3,70	3,17	
WebTrends	3,30	3,00	2,89	
Teradata	2,52	2,44	2,33	
Coremetrics	1,50	1,69	1,91	
DoubleClick Inc.	2,06	1,95	1,89	
Acxiom Digital	1,59	1,50	1,46	
Chordiant Soft. Inc.	2,15	2,07	1,52	
Responsys	0,37	0,57	1,50	
SPSS	1,62	1,37	1,29	
Salesforce.com	0,81	0,96	1,27	
Fair Isaac	3,28	2,68	1,26	
Aprimo Corp.	1,21	1,30	1,28	
Alterian	0,86	1,02	1,19	
Amdocs	1,36	1,35	1,25	
Cegedium	0,94	0,99	1,07	
PROS Pricing Solutions	0,86	0,98	1,10	
IBM	0,11	0,10	0,10	
Ostatní	34,06	32,89	33,23	
Spolu celkom	100	100	100	
Zdroj: IDC, oznámenie koncentrácie

	Podľa tabuľky č. 5 výška trhového podielu účastníka koncentrácie IBM je zanedbateľný len 0,10 % v roku 2008. Trhový podiel druhého účastníka posudzovanej koncentrácie SPSS je v roku 2008 taktiež zanedbateľný, a to len 1,29%. Z uvedeného vyplýva, že spoločný trhový podiel účastníkov koncentrácie po jej uskutočnení sa nepatrne zvýši na 1,5 %. 

	Predmetnou koncentráciou dôjde k minimálnemu zvýšeniu trhového podielu IBM na relevantnom trhu Marketing. Na predmetnom relevantnom trhu naďalej budú pôsobiť silní konkurenti, medzi ktorých patria predovšetkým spoločnosti SAP, SAS a Omniture. Okrem účastníkov koncentrácie a už uvedených konkurentov pôsobia na danom relevantnom trhu niektorí ďalší konkurenti, ktorých trhové podiely sú v rozmedzí od 1 % do 5 % ako aj značný počet menej významných konkurentov, ktorých celkový spoločný podiel predstavuje 33,23 %. 

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako uvádza účastník konania v oznámení koncentrácie, dôvodom navrhovanej transakcie sú nasledujúce skutočnosti. Predmetná transakcia predstavuje pre spoločnosť IBM príležitosť na rozšírenie jej softvérového portfólia o ponuku pokročilých analytických nástrojov, ktoré umožnia jej odberateľom vylepšiť ich obchodné procesy a dosahovať lepšie výsledky. V tejto súvislosti vzniká IBM príležitosť aktívne sa zúčastňovať na hospodárskej súťaži s významnými účastníkmi, napr. SAS, na relevantnom trhu softvéru pre pokročilú analýzu. Naviac, vzhľadom na skutočnosť, že softvérové produkty IBM a SPSS sú prirodzene komplementárne, uvedená transakcia umožní IBM ponúknuť svojim odberateľom komplexnejšie a lepšie integrované softvérové riešenia v jej produktovom portfóliu. Zároveň možno konštatovať, že kombináciou produktov IBM a SPSS sa vytvorí komplexnejší a rozšírený rozsah softvérovej ponuky IBM. 

	Zo zistení úradu uvedených v bode 5. Relevantné trhy tohto rozhodnutia vyplýva, že výška trhového podielu podnikateľa IBM po koncentrácii ani na jednom z predmetných relevantných trhov nedosiahne významnú hodnotu, pričom súčasne na každom z nich bude účastník koncentrácie IBM aj po jej uskutočnení naďalej vystavený silnému konkurenčnému tlaku zo strany konkurentov pôsobiacich na týchto relevantných trhoch.

Z predložených podkladov a informácií úrad ďalej zistil, že okrem uvedeného horizontálneho prekrytia koncentráciou nedôjde k vertikálnemu prekrytiu aktivít účastníkov koncentrácie na žiadnom z relevantných trhov, na ktorých títo pôsobia.
	Z uvedených skutočností ako aj ďalších zistených skutočností je zrejmé, že predmetná koncentrácia výraznejšie neovplyvní konkurenčné prostredia na vymedzených relevantných trhoch, nakoľko na týchto trhoch bude naďalej pôsobiť značný počet významných i menej významných hráčov.

	Vychádzajúc z uvedeného úrad dospel k záveru, že koncentrácia podnikateľov IBM a SPSS nevytvára a ani neposilňuje dominantné postavenie podnikateľa IBM, ktorého dôsledkom sú významné prekážky efektívnej hospodárskej súťaže na relevantných trhoch v Slovenskej republike: softvér EQRA, softvér AAS a  Marketing. 

	Podľa § 33 zákona úrad listom číslo 3451/PMÚ SR/2009 zo dňa 24.09.2009 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastníci konania sa prostredníctvom právneho zástupcu k predmetnej výzve vyjadrili do zápisnice, spísanej na úrade dňa 24.09.2009, v ktorej uviedli, že k výzve, ani k podkladom rozhodnutia alebo spôsobu jeho zistenia nemajú žiadne výhrady, pripomienky, ani návrhy na doplnenie a v súvislosti so správnym konaním č. 0021/OK/2009 súhlasia so zisteniami a závermi úradu.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Naďa Spustová
advokátka 
Ružička Csekes, s.r.o.,
Kapitulská 15
811 01 Bratislava